Jeppe Bruus (S), 2023-03-30:
Tak for det.
For nu at blive i temaet vil jeg referere til en lidt nyere amerikansk politolog, Francis Fukuyama, der tidligere har beskæftiget sig med begrebet getting to Denmark, der handler om tillids betydning for etableringen og opretholdelsen af et levedygtigt samfund.
Analysen er jo ligesom, at det er det, andre stræber efter, nemlig at nå frem til et samfund som de nordiske, som baserer sig på tillid.
Og med den lidt håndskrevne indledning her vil jeg gerne starte med at takke for modtagelsen af lovforslaget.
Jeg tror også, det var det, Francis Fukuyama henviste til.
Hvis velfærdssamfundet bliver udhulet, fordi nogle ikke spiller efter reglerne, så går det selvfølgelig også ud over retsfølelsen hos dem, der faktisk betaler det, de skal.
Det er jo ganske enkelt urimeligt og ikke fair.
Som skatteminister er det derfor min opgave at sikre, at Skatteforvaltningen har de rigtige kontrolværktøjer.
Det gælder især, når vi ser på virksomheder, der ikke vil samarbejde med Skatteforvaltningen eller bevidst ikke følger reglerne, men det gælder også, når ledelsesmedlemmer ikke lever op til deres ansvar, og når f.eks. banker ikke lever op til deres samfundsansvar om at indberette oplysninger til Skatteforvaltningen.
Derfor er jeg glad for, at det var muligt at indgå en bred politisk aftale, der giver Skatteforvaltningen bedre værktøjer til at løse den type problemer.
Med aftalen fortsætter vi altså arbejdet med at sikre en effektiv, tidssvarende og målrettet skattekontrol i Danmark.
Vi foreslår, at en virksomheds registrering hos Skatteforvaltningen skal kunne inddrages eller nægtes, hvis objektive omstændigheder peger på, at der er tale om en virksomhed, som udøver svig.
Det vil være tilfældet, hvis virksomheden anvender stråmænd, eller hvis det ikke er muligt at få kontakt til virksomheden på den registrerede adresse.
Forslaget skal især bidrage til hurtigt og effektivt at stoppe skattekriminelle, der opretter svigsvirksomheder som led i kædesvig eller momskarruseller.
Den slags virksomheder har ikke reel aktivitet, og de bliver udelukkende brugt til at snyde staten for skatter og afgifter.
Derfor skal de kunne afregistreres hurtigst muligt.
Vi foreslår også, at virksomheder, der har fået inddraget deres registrering, ikke skal kunne genregistreres, så længe virksomhederne ikke har foretaget de manglende indberetninger, som lå til grund for inddragelsen.
En virksomheds registrering for en skat eller afgift kan bl.a. inddrages, hvis virksomheden fire gange i træk har forsømt at foretage en indberetning til Skatteforvaltningen.
Lovlige virksomheder vil generelt foretage de indberetninger, hvis de bliver afregistreret,
men mange svigsvirksomheder vil ikke foretage indberetningerne, fordi de jo altså ikke har reel aktivitet.
Forslaget skal derfor sikre, at svigsvirksomheder fortsat bliver holdt udenfor, så de ikke kan bruges til at snyde staten for skatter og afgifter.
Herudover foreslår vi at give Skatteforvaltningen mulighed for at pålægge ledelsesmedlemmer et hæftelsesansvar, hvis de forsætligt eller groft uagtsomt har medvirket til, at et ophørt selskab har undladt at foretage indberetninger eller har foretaget forkerte indberetninger.
Forslaget skal bl.a. være med til, at man undgår tilfælde, hvor ledelsesmedlemmer bevidst undlader at indberette og i stedet for beholder pengene selv, hvorefter de lader selskabet gå konkurs til ulempe for selskabets kreditorer, herunder Skatteforvaltningen.
Forslaget skal ses, i sammenhæng med at næsten 95 pct. af oplysningerne på årsopgørelsen kommer fra f.eks. banker.
De har en pligt til at indberette oplysninger til Skatteforvaltningen og sikre, at oplysningerne er korrekte.
Desværre bliver den pligt ikke altid varetaget godt nok.
Det går ud over Skatteforvaltningens mulighed for at få foretaget en korrekt skatteansættelse hos borgere og virksomheder.
Allerede i dag kan der pålægges tvangsbøder, når f.eks. bankerne ikke overholder deres indberetningspligt.
Det er der altså ikke noget nyt i.
Men forslaget skal sikre, at tvangsbøder fremover kan fastsættes mere effektivt, så også store selskaber mærker konsekvensen af, at de ikke indberetter korrekt.
Lad mig afslutningsvis takke for de bemærkninger, der har været.
Jeg ser selvfølgelig frem til en konstruktiv videre behandling af lovforslaget.